É ngab bə́ ngábwé ngám ē ngāwóge ai Manasé yǎ á ngābə́ ńtól Yósəb. Makir, ǹtól Manasé, ésīá Galaad amú a ngábə́ mod bitá, ńdɔ a ngábi Galaad ai Bashân. 2Ńdɔ̄ fə̄ bázu və́ é bɔ́n bə́ Manasé bə̄vɔ́g é ngab dzabá anə́ ḿból bibəgá bí ngábə́: bɔ́n bə́ Aviɛzer, bɔ́n bə́ Hélek, bɔ́n bə́ Asriel, bɔ́n bə́ Shɛkem, bɔ́n bə́ Hefɛr, bɔ́n bə́ Shemida: bǎn fám bə́ Manasé, mɔ́n Yósəb, anə́ ḿból bibəgá bí ngábə́. 3Selofehad, mɔ́n Hefɛr, mɔ́n Galaad, mɔ́n Makir, mɔ́n Manasé á ndzí kig byé fám, hə bəngɔn. Mwé mábá mā: Mahla, Noa, Hogla, Milka ai Tirtsa. 4Ńdɔ̄ bə́ ngákə ábə fada Eleazâr, ábə Yosué, mɔ́n Nun, ai ábə bənyiá bodo bə́ ǹnam bɔ́ nâ: “Ǹtondôbə a ngábéndē Mósɛs nə́ á və̄ bía ngab sí á zāŋ bə̄bə́dzaŋ !” Ńdɔ fɔ́ɔ́ fə̄ bə́ ngávə́ bɔ ngab sí á zāŋ bəbə́nyāŋ bésīá, anə́ ḿból Ńtondôbə a ngábénde. 5Ńdɔ Manasé á ngākyəbə ai ngab awôm, təge láŋ ńnǎm Galaad ai Bashân, yǎ Yórdan á yād, 6amú bəngɔn bə́ Manasé bə́ ngábi ngab sí á zāŋ bɔ́n bóé. Ǹnǎm Galaad wâ ó ngawóge ai é bɔ́n bə́ Manasé bə̄vɔ́g. 7Ǹnyie sí Manasé ḿfág yǎ Asher, a ngábə́ Mikmetat yǎ á nə̄ á ńnamín Sikɛ́m, a tíegě fə̄ válā, á ḿbɔ̄ ǹnóm, ḿfág yǎ Yashiv yǎ á nə̄ á étǎm yā Tapuah. 8Manasé á ngábə́ á wôge ai sí yǎ Tapuah, hədá Tapuah, á ńnyie Manasé, a wôge ai bɔ́n bə́ Efraím. 9Ǹnyie sí á siigi óswē yā Kana, bətísɔn bə́ Efraím bə́ ngábə́ óswē á ńkiɛ́, təge láŋ ényí ē wôge ai Efraím á zāŋ bətísɔn bə́ Manasé, ǹnyie Manasé á ngābə́ óswé âkoé, a kələ kwí súg á máŋ. 10Éfǎs yā á ńkiɛ́ é wôge ai Efraím, éfǎs yā âkoé é wôge ai Manasé, ǹnyie anə́ máŋ. Bə́ kələ tóbē Asher âkoé, ai Isakâr á ńtólē dzób. 11Manasé á ngābi, ḿbámāná ai Isakâr ai Asher, Bet ­Shéân ai bətísɔn yā étē, Yivléam ai bətísɔn yā étē, batɔbɔ ǹnamǎ yǎ Ein Dor ai ébá yā bə̄tísɔn yā étē, batɔbɔ ǹnamǎ yā Taanak ai Megido ai ébá ya bətísɔn yā étē: é tísɔn lála e ngábə́ ényí yǎ edzəgəzě Dor. 12Hədá ḿból bɔ́n bə́ Manasé bá ndzí kig bi ngul yǎ nɔ̌ŋ bə̄tísɔn bə́tē, ńdɔ̄ Kananéan bə́ ngaláŋán bə́ tɔ̄á sí tě.